als_Latn dik_Latn sag_Latn
Kur duhen edhe pak minuta për t’u mbyllur qendra e votimit në Francë, kandidati i qendrës Emmanuel Macron duket se po shkon drejt një fitoreje të sigurt. Sipas sondazheve paraprake lideri i Lëvizjes En Marche kryeson me 62-67% ndaj rivales Le Pen.
Më shumë se 47 milionë zgjedhës pritet të votojnë deri në orën 20 të mbrëmjes kur do të mbyllen kutitë. Pjesëmarrja deri në orën 17:00 ishte 65.3% sipas autoriteteve franceze. 5 vite më parë në të njejtën orë kishin votuar 71.9% ndërsa në vitin 2007 75.1%.
Kompanitë e sondazheve njoftojnë se rreth 25% e elektoratit kanë abstenuar, shifra më e lartë e pavendosmërisë që prej vitit 1969. Mendohet se një pjesë e mirë e abstenimeve vijnë nga mbështetësit e partisë komuniste të Jean-luc Mélenchon.
Sipas mediave franceze, pasi votuan në mesditë, dy kandidatët janë vendosur në selitë e partive përkatëse në pritje të shpalljes së rezultatit. Këto zgjedhje presidenciale u mbajtën në gjendje të jashtëzakonshme, që zgjat prej nëntorit 2015, pas sulmeve terroriste në Paris ku humbën jetën 130 persona. Më shumë se 50 mijë agjentë iu shtuan forcave policore dhe ushtarake të angazhuara në të gjithë vendin.
Dy pretendentët për Elizenë përfaqësojnë dy qasje të kundërta për të ardhmen e Francës dhe të vetë Europës. 39-vjeçari Emmanuel Macron është qartësisht pro forcimit të bashkëpunimit me Bashkimin Europian dhe i hapur ndaj tregtisë së lirë. Nëse do të zgjidhej, ai do të ishte presidenti më i ri në historinë e vendit.
Ndërsa 48-vjeçarja Marine Le Pen është pro shkëputjes nga zona euro dhe pro largimit nga BE-ja dhe kundër emigracionit. Le Pen nëse fiton do të ishte presidentja e parë grua e Francës. Një triumf i mundshëm i saj do të trondiste themelet e Bashkimit Europian, pasi Le Pen është një nga nismëtaret e kauzës për referendumin për Frexit.
Tv Klan
als_Latn als_Latn als_Latn als_Latn als_Latn als_Latn jav_Latn